超然堂
作者：葉適
朝代：宋

paragraphs: 晨興詣曹參使馹，傳呼趨庭頭頸屈。
退歸闔戶胥吏玩，過門掉臂不入室。
宅舍空荒轉頹漏，騶僕藍縷常寒乞。
此堂豈可更超然，乍可鞅掌中怫鬰。
每憐莊周齊物論，遣詞曠蕩違經律。
獨稱松柏受正命，舜何人哉盡倫匹。
萍實浮沉江漢遠，劍氣騰擲牛斗出。
招徠鳳麟已悠緩，琢磨圭璧强堅密。
檐擎自貴竭人力，起倒相因廢天質。
古今問學滿天下，分寸毫厘難細詰。
以茲凜凜觀萬事，口不敢言心自失。
今朝幸續省倉米，且以糜煎飽時日。